Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Ж. Ј. од Скопје, поднесена против Општина Центар, по предметот Барање за пристап до информации од јавен карактер, на 24.10.2024 година го донесе следното

 **Р Е Ш Е Н И Е**

1. Жалбата изјавена од Ж. Ј. од Скопје, поднесена против Општина Центар, заведена во Агенцијата под бр.08-213 на 10.10.2024, година, по предметот Барање за пристап до информации одјавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето, под точка 2 и 3 од Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Ж. Ј. Скопје, како што е наведено во Жалбата, на 19.06.2024 година поднел Барање за пристап до информации од јавен карактер до Општина Центар, со кое побарал по пошта да му се достави фотокопија од следните информации:

„1. Дали, односно кога општинскиот инспектор за домување има постапено по предлог мерката за вршење на инспекциски надзор по барање од Регулаторната комисија за домување од 18.1.2024 година, заведена под архивски број 34-22 во Општина Центар?

1. Дали, односно кога општинскиот инспектор за домување има доставено извештај од инспекциски надзор до Регулатрона комисија за домување.
2. Копија од извештајот за инспекциски надзор. “

Како што се наведува во Жалбата, Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-213 на 23.07.2024 година.

Постапувајќи по Жалбата, Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-213 од 03.08.2024 година истата **ЈА УВАЖИ и му наложи на Имателот на информации да постапи** по Барањето на Барателот.

Постапувајќи по Решението на Агенцијата, Имателот на информации на Барателот му доставил Решение бр.09-3014/7 од 04.09.2024 година со кое Барањето на Барателот се уважува. До Агенцијата не достави известување за спроведено Решение на Агенцијата.

Во Решението на Општина Центар е наведено: „..на барателот му се дава пристап до бараните информации од Овластен инспектор за домување“.

Барателот на информации на 19.09.2024 година поднел Повторно барање, во кое наведува: „одговорот од Општина Центар го сметам за некомплетен и согласно член 24 од Законот за слободен пристап до информации од јавен карактер го повторувам барањето во делот на точка 2 и 3.“

Поради тоа што Имателот на информации не одговорил по Повторното барање, поради што Барателот на информацијата, во законски предвидениот рок, поднел Жалба заведена во Агенцијата под бр.08-213 на 10.10.2024 година.

Агенцијата, преку е-маил заведен под бр.08-213 од 14.10.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации под точка 2 и 3 од Барањето, на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не постапил согласно одредбите од Законот за слободен пристап до информации од јавен карактер со тоа што на Барателот не му ги доставил бараните информации под точка 2 и 3 од Барањето, на начин и во форма наведени во Барањето.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 20 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон, извештаи за работа кои ги поднесуваат до органите надлежни за спроведување контрола и надзор.

Во конкретниот случај Имателот на информации е должен да постапи согласно укажувањата на Агенцијата да донесе правилно и врз Закон засновано Решение со кое ќе го уважи Барањето и на барателот ќе му **одговори на начин и во форма** наведени во Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**